**CELKOVÉ ZHODNOTENIE UCHÁDZAČA HABILITAČNOU KOMISIOU**

podľa § 1 ods. 15 Vyhlášky MŚ SR č. 6/2005 Z.z. o postupe získavania vedecko-pedagogických titulov alebo umelecko-pedagogických titulov docent a profesor

**Návrh habilitačnej komisie pre Vedeckú radu Fakulty manažmentu Prešovskej univerzity v Prešove vo veci habilitačného konania**

***Ing. Emília Huttmanová, PhD.***

**1. VYHODNOTENIE PLNENIA KRITÉRIÍ UCHÁDZAČA PODĽA MATERIÁLOV**

**DODANÝCH UCHÁDZAČOM**

**Pedagogická činnosť uchádzača**

Dĺžka pedagogickej praxe Ing. Emília Huttmanovej, PhD. je viac ako 10 rokov (od roku 2004). Svoju pedagogickú činnosť orientuje prioritne na problematiku ekonomiky životného prostredia, udržateľného rozvoja a národného hospodárstva.

V rámci pedagogickej činnosti v súčasnosti zabezpečuje výučbu predmetov Ekonomika životného prostredia, Udržateľný rozvoj, Odpadové hospodárstvo v rámci študijného programu Environmentálny manažment a v rámci študijného programu Manažment zabezpečuje výučbu predmetov Národohospodárstvo, Podnikanie v malých a stredných podnikoch a Hospodárska politika.

Ako spoluautorka sa podieľala sa na tvorbe učebných textov (8 skrípt/učebných textov; 4 vysokoškolské učebnice a 1 kapitola vo vysokoškolskej učebnici vydaná v zahraničnom vydavateľstve).

Na úrovni fakulty participuje na zabezpečení predmetu Úvod do štúdia a predmetov súvisiacich s vypracovaním záverečných prác: Diplomový projekt / Záverečná práca.

Aktívne participuje na príprave a realizácii štátnych skúšok, je členkou komisií pre štátne skúšky, doposiaľ viedla 25 diplomových a 38 záverečných bakalárskych prác.

**Vedecko-výskumná činnosť uchádzača**

V oblasti vedecko-výskumnej činnosti bola doposiaľ hlavnou riešiteľkou, zástupcom hlavného riešiteľa a spoluriešiteľkou úspešne ukončených výskumných projektov (GAMA, APVV, VEGA, KEGA).

Aj v súčasnosti participuje na riešení ďalších vedecko-výskumných grantov a rozvojových projektov.

**Účasť na riešení vedeckých projektov:**

Účasť na riešení vedeckých projektov ako vedúci tímu/zástupca vedúceho tímu:

* **GAMA/10/7 „Využitie indikátorov trvalo udržateľného rozvoja pre komplexné hodnotenie stavu a vývoja trvalo udržateľného rozvoja vo vybraných regiónoch na úrovni NUTS III pre manažment regionálneho rozvoja“**  
  Vedúci výskumného tímu projektu: Ing. Emília Huttmanová, PhD.  
  Zástupca vedúceho: Ing. Jana Chovancová, PhD.  
  Doba riešenia: 1.7.2010 - 30.4.2011 Projekt bol úspešne ukončený.
* **GAMA/10/2** „**Riadenie podnikateľských rizík ako nástroj zvyšovania konkurencieschopnosti malých a stredných podnikov“**  
  Vedúci výskumného tímu projektu: Ing. Elena Širá, PhD.  
  Zástupca vedúceho: Ing. Emília Huttmanová, PhD.  
  Doba riešenia: 1.7.2010 - 30.4.2011 Projekt bol úspešne ukončený.

**Účasť na riešení najvýznamnejších vedeckých projektov (ako spoluriešiteľ):**

* **APVV 20-060805 Identifikácia zmien zložiek prostredia problémových oblastí východného Slovenska**   
  Vedúci výskumného tímu projektu:  prof. h.c. prof. Ing. Ondrej Hronec, DrSc.  
  Doba riešenia: 1.9.2005 - 30.4.2009   
  Projekt bol v r. 2009 úspešne ukončený.
* **VEGA 1/3463/07 Monitoring ovzdušia a pôd a jeho využitie pre usporiadanie poľnohospodárskej výroby v imisnej oblasti EVO Vojany**,

Zodpovedný riešiteľ: Ing. Pavol Andrejovský, PhD., SPU FEŠRR,

doba riešenia: 2007-2009

Projekt bol v r. 2009 úspešne ukončený.

* **Inštitucionálny výskum Ekologické poľnohospodárstvo a jeho podiel pri zabezpečovaní trvalo udržateľného rozvoja v SR**

Zodpovedný riešiteľ: prof. h.c. prof. Ing. Ondrej Hronec, DrSc., SPU FEŠRR,

doba riešenia: 2005 Projekt bol v r. 2005 úspešne ukončený.

* **VEGA 1/0403/09 „Analýza základných ekonomických faktorov a ich využitie pri reštrukturalizácii poľnohospodárstva a zabezpečení trvaloudržateľného rozvoja Slovenska.“**Vedúci výskumného tímu projektu: doc. Ing. Rastislav Kotulič, PhD.  
  Doba riešenia: 1.1.2009 - 31.12.2010 Projekt bol v r. 2010 úspešne ukončený.
* **KEGA 384-001PU-4/2010 „Tvorba súboru učebných pomôcok pre novokreované manažérske disciplíny študijného programu v študijnom odbore Environmentálny manažment“** Vedúci výskumného tímu projektu: doc. Ing. Peter Adamišin, PhD. Doba riešenia: 1.1.2010 - 31.12.2011 Projekt bol v r. 2011 úspešne ukončený.
* **APVV LPP-0211-09 „Popularizácia výsledkov environmentálneho výskumu pre zvýšenie environmentálneho povedomia a záujmu o vedu“**   
  Vedúci výskumného tímu projektu: prof. h.c. prof. Ing. Ondrej Hronec, DrSc.  
  Doba riešenia: 1.9.2009 - 31.8.2012 Projekt bol v r. 2012 úspešne ukončený.
* **KEGA 013PU-4/2011 „Cudzojazyčné vzdelávanie ekonomických predmetov.“**Vedúci výskumného tímu projektu: doc. Ing. Rastislav Kotulič, PhD.

Doba riešenia: 1.1.2011 - 31.12.2013 Projekt bol v r. 2013 úspešne ukončený.

* **VEGA 1/0541/11 „Analýza determinantov výkonnosti subjektov hospodáriacich na pôde podľa regionálnej diferenciácie Slovenska.“**Vedúci výskumného tímu projektu: doc. Ing. Rastislav Kotulič, PhD.

Doba riešenia: 1.1.2011 - 31.12.2013 Projekt bol v r. 2013 úspešne ukončený.

* **VEGA 1/0142/12 „Výskum vývojových tendencií a kľúčových determinantov cezhraničných fúzií a akvizícií v spoločnom európskom priestore“**

Vedúci výskumného tímu projektu: doc. Ing. Jaroslava Hečková, PhD.

Doba riešenia : 1.1.2012 - 31.12.2013 Projekt bol v r. 2013 úspešne ukončený.

* **Otvorenie vzdelávacieho priestoru PU vytvorením cudzojazyčnej ponuky študijných programov v e-learningu** (OP Vzdelávanie, financovaný z prostriedkov Európskeho sociálneho fondu)

**Aktuálne prebiehajúce projekty:**

* **KEGA 032PU-4/2013 „Aplikácia e-vzdelávania vo výučbe ekonomických disciplín študijného programu Manažment a nových akreditovaných študijných programoch na Fakulte manažmentu Prešovskej univerzity v Prešove“**

Vedúci výskumného tímu projektu: doc. Ing. Rastislav Kotulič, PhD.

Doba riešenia: 1.1.2013 - 31.12.2015 (spoluriešiteľ)

* **KEGA 032PU-4/2014 – KEGA Príprava študijných materiálov pre program Environmentálny manažment v 1. stupni štúdia a nadväzného študijného programu Environmentálny manažment**

Vedúci výskumného tímu projektu: doc. Ing. Peter Adamišin, PhD.

Doba riešenia: 1.1.2014 - 31.12.2016 (spoluriešiteľ)

* **Reforma vzdelávania na FM PU v Prešove** financovaný z prostriedkov Európskeho sociálneho fondu
* **Univerzitný vedecký park TECHNICOM pre inovačné aplikácie s podporou znalostných technológií***,* kód ITMS: **26220220182**, spolufinancovaný zo zdrojov Európskeho fondu regionálneho rozvoja

**Publikačná činnosť uchádzača**

Ing. Emília Huttmanová, PhD., má bohatú publikačnú činnosť primárne orientovanú na oblasť ekonomiky životného prostredia, udržateľný rozvoj a ekonomické aspekty rozvoja národného hospodárstva. Je členkou redakčnej rady Zborníka ANNO Katedry ekonómie a ekonomiky.

Je spoluautorkou 3 monografií, z toho jednej zahraničnej (ktorá bola ocenená Cenou rektora PU v Prešove). Podieľala sa na tvorbe 4 vysokoškolských učebníc a 1 kapitoly vo vysokoškolskej učebnici vydanej v zahraničnom vydavateľstve.Je spoluautorkou 8 skrípt a učebných textov.

Je spoluautorkou vedeckého článku publikovaného v zahraničnom karentovanom časopise.

Je autorkou/spoluautorkou doposiaľ 12 vedeckých prác uverejnených v zahraničných časopisoch a 8 vedeckých prác uverejnených v domácich časopisoch a 15 vedeckých prác v zahraničných a domácich recenzovaných vedeckých zborníkoch.

Organizačne sa podieľala aj príprave viacerých medzinárodných vedeckých konferencií a aktívne sa zúčastňuje medzinárodných konferencií doma aj v zahraniční. Publikovala 12 príspevkov na zahraničných vedeckých konferenciách a 38 príspevkov na domácich vedeckých konferenciách.

V súčasnosti má evidovaných 5 vedeckých výstupov v databáze Web of Science a v databáze Scopus. Na jej práce je doposiaľ evidovaných 88 ohlasov (z toho 12 v databáze Web of Science / Scopus).

**2. ZÁVERY OPONENTSKÝCH POSUDKOV NA HABILITAČNÚ PRÁCU**

Habilitačnú prácu posudzovali oponenti schválení Vedeckou radou Fakulty manažmentu v zložení:

Dr. h. c. prof. mpx. h. c. prof. Ing. Vladimír Gozora, PhD.

prof. h. c. prof. Ing. Ondrej Hronec, DrSc.

doc. Ing. Viera Papcunová, PhD.

Oponenti spracovali oponentské posudky v zmysle platnej legislatívy s nasledujúcimi závermi.

**Dr. h. c. prof. mpx. h. c. prof. Ing. Vladimír Gozora, PhD.**

Predložená habilitačná práca rieši špecifický problém spoločenskej praxe na detaile Európskej únie a Slovenskej Republiky zvlášť. Poskytuje ucelený pohľad na manažment udržateľného rozvoja krajín po roku 1970. Význam práce je naviac umocnený narastajúcou ľudskou populáciou, neprimeraným využívaním prírodných zdrojov a antropologickými vplyvmi na environmentálne prostredie. Preto považujem tému habilitačnej práce za vysoko aktuálnu a spoločensky prospešnú a formulovaný cieľ práce za správny a výstižný.

Z metodologického hľadiska možno prácu hodnotiť pozitívne. Habilitantka pracovala so značným množstvom literatúry, spracovala rozsiahly súbor informácií a využila primerané metódy štúdia. Ku kvantifikácii udržateľného rozvoja použila osvedčené indikátory hodnotenia udržateľnosti rozvoja krajín Európskej únie.

Habilitačná práca rieši aktuálny problém spoločenskej praxe. Po formálnej i obsahovej stránke spĺňa požiadavky kladené na práce tohto druhu. Popri popisnej časti známych a všeobecne prezentovaných výsledkov práce v oblasti udržateľného rozvoja, prináša aj nové pohľady a metodologické prístupy k riešeniu tohto spoločenského problému. Uvedené pripomienky a námety neznižujú úroveň habilitačnej práce, ale naopak umocňujú jej význam a nutnosť riešenia v globálnych podmienkach. Na základe uvedeného ako aj komplexného hodnotenia habilitantky **doporučujem** habilitačnú prácu Ing. Emílie Huttmanovej PhD. k habilitačnému konaniu a po úspešnej obhajobe priznať pedagogický titul -docent- v študijnom odbore 3.3..15. Manažment.

**prof. h. c. prof. Ing. Ondrej Hronec, DrSc.**

Cieľ práce je definovaný jasne a zrozumiteľne, preto sa výsledky dobre kontrolujú. Zhodnotenie manažmentu udržateľnosti rozvoja krajín Európskej únie cez globálne zmeny za pomoci vybraných ukazovateľov charakterizujúcich udržateľný rozvoj je dobre postavené. Udržateľný rozvoj je v súčasnosti veľmi frekventovaný výraz, žiaľ nie vždy správne chápaný niekedy i nesprávne interpretovaný. Je chvályhodné, že autorka v celej svojej práci to čo si vytýčila, naplnila aj správne vysvetľuje. Dať do súladu ekonomický, sociálny i environmentálny pilier nie je možné hneď, ale práve práce tohto typu môžu problematiku posunúť. Súčasná spoločnosť, ak chce prežiť, nemá inú šancu len naplniť princípy udržateľného rozvoja. Ešte dodávame, že pre naplnenie cieľa si autorka stanovila tri výskumné problémy a šesť hypotéz, ktoré verifikuje s využitím vybraných štatistických metód a vybraných metód regionálneho rozvoja.

Metodika práce vychádza zo stanovených cieľov. Zvolené metódy riešenia sú správne vybrané i využívané. Cieľ práce bol naplnený.

Predkladaná habilitačná práca zodpovedá požiadavkám kladeným na tento druh prác preto, že je aktuálna a je spracovaná tak po obsahovej, rozsahovej a formálnej stránke na vysokej úrovni. Výsledky, ktoré sa získali analýzou a syntézou rozširujú úroveň vedeckého poznania a sú veľmi cenným prínosom tak pre prax, ako i pre ďalší rozvoj v oblasti manažmentu udržateľného rozvoja a prispievajú celkove k ochrane a tvorbe životného prostredia. Obohacujú aj vzdelávací proces tým, že ich možno využiť v celom rozsahu. Habilitačná práca je využiteľná aj v procese plánovania, riadenia a kontroly jednotlivých činností, ktoré majú smerovať k dosiahnutiu udržateľného rozvoja na rôznych úrovniach riadenia hospodárstva nielen nášho štátu, ale aj v iných analyzovaných krajinách. Oceňujeme dobrý jazykový prejav a správnu štylizáciu čo umocňuje celkovú úroveň práce.

Na základe analýzy práce, posúdenia vedecko-pedagogických daností a schopností vyjadrené v publikačnej činnosti a v iných aktivitách **odporúčam** aby v súlade s § 54 Zákona č. 131/2002 Z.z. o vysokých školách, v znení neskorších predpisov bola habilitačná práca „Analytický pohľad na manažment udržateľnosti rozvoja krajín Európskej únie v kontexte globálnych zmien“ prijatá a po obhájení a habilitačnej prednáške, ako aj na základe splnenia všetkých kritérií v oblasti pedagogickej a vedecko-výskumnej bol Ing. Emílii Huttmanovej, PhD. v študijnom odbore 3.3.15 Manažment udelený vedecko-pedagogický titul „docent“.

**doc. Ing. Viera Papcunová, PhD.**

Predložená habilitačná práca je venovaná aktuálnej téme. Po formálnej aj obsahovej stránke spĺňa požiadavky kladené na takýto typ práce. Kandidátka pri riešení preukázala schopnosť používať vedecké metódy skúmania dobrú znalosť literárnych poznatkov. Obsahom habilitačnej práce sa jej podarilo naplniť stanovený vedecký cieľ habilitačnej práce.

Na základe predloženej habilitačnej práce ako aj na základe predložených materiálov z oblasti pedagogickej, vedecko-výskumnej a publikačnej konštatujem, že Ing. Emília Huttmanová, PhD. spĺňa kritéria pre habilitačné konanie a preto - **odporúčam** – Vedeckej rade Fakulty manažmentu Prešovskej univerzity v Prešove prijať habilitačnú prácu a po rozprave priznať menovanej vedecko-pedagogický titul docent v študijnom odbore 3.3.15 Manažment.

**3. ODBORNÉ POSÚDENIE HABILITAČNEJ PREDNÁŠKY A  OBHAJOBY**

**HABILITAČNEJ PRÁCE – ZÁVER HABILITAČNEJ KOMISIE**

Ing. Emília Huttmanová, PhD. obhajovala svoju habilitačnú prácu na tému „Analytický pohľad na manažment udržateľnosti rozvoja krajín Európskej únie v kontexte globálnych zmien“ pred Vedeckou radou Fakulty manažmentu PU v Prešove dňa 10.04.2015. Prezentácia práce bola na veľmi dobrej úrovni s používaním správnej terminológie. V práci autorka deklarovala schopnosť logicky myslieť, aplikovať vhodné vedecké metódy a využívať štatisticko-analytický aparát.

**Obhajoba habilitačnej práce**

Menovaná stručne, logicky a zrozumiteľne prezentovala podstatné myšlienky svojej habilitačnej práce. Sústredila sa predovšetkým na prezentáciu vlastných zistení, vlastného výskumu a analýz tak na teoretickej úrovni, ako aj z hľadiska získaných poznatkov.

Hlavným cieľom habilitačnej práce habilitantky je zhodnotenie manažmentu udržateľnosti rozvoja krajín Európskej únie v kontexte globálnych zmien prostredníctvom vybraných ukazovateľov charakterizujúcich udržateľný rozvoj a jeho hlavné dimenzie.

Habiltantka prezentovala dôležité teoretické východiská problematicky udržateľného rozvoja a manažmentu udržateľnosti.

Ďalej prezentovala výsledky svojej práce tematicky rozdelené na tri výskumné problémy: Udržateľnosť rozvoja v krajinách Európskej únie; Preukaznosť vzťahov medzi ukazovateľmi charakterizujúcimi udržateľný rozvoj a jeho hlavné dimenzie v krajinách Európskej únie; Heterogenita krajín Európskej únie v oblasti udržateľného rozvoja.

K uvedeným výskumným problémom si stanovila 6 hypotéz, ktoré verifikovala s využitým viacerých štatistických metód (korelačná analýza, regresná analýza, zhluková analýza a ďalšie). Analýza udržateľnosti rozvoja krajín EÚ bola realizovaná s využitím značného množstva relevantných dát.

Prezentované výsledky boli doplnené o vlastné interpretácie a zdôvodnenia a vyústili do formulácie návrhov a opatrení, ktoré boli rozdelené do dvoch relatívne samostatných častí. Habilitantka predstavila návrhy a odporúčania vo vzťahu k efektívnejšiu manažmentu udržateľnosti a tiež vo vzťahu k efektívnej kvantifikácií udržateľného rozvoja.

Uvedená prezentácia obsahovala aj konkrétne závery a prínosy z teoretického hľadiska i aplikovateľnosti v praxi. Prezentácia bola spracovaná na vysokej odbornej aj formálnej úrovni. Tejto úrovni zodpovedal aj samotný verbálny prejav autorky práce. Po ukončení prezentácie odpovedala menovaná na otázky a pripomienky oponentov. Odpovede na tieto otázky a pripomienky posúdili prítomní oponenti ako adekvátne, vyčerpávajúce a vyslovili s nimi spokojnosť.

Následne sa uskutočnila vedecká diskusia v pléne vedeckej rady. V rozprave k habilitačnej práci pri otázkach reagovala pohotovo, kultivovane, preukazujúc vysokú znalosť danej problematiky, odborné skúsenosti z predchádzajúcej ekonomickej a bankovej praxe, ako i vlastný nepopierateľný záujem o jej hlbšie poznanie.

**Habilitačná prednáška**

Rovnako, ako v prípade obhajoby habilitačnej práce, habilitantka prezentovala habilitačnú prednášku na vysokej profesionálnej úrovni. Téma prednášky „Finančno-ekonomické nástroje v manažmente životného prostredia“ je vysoko odbornou témou veľmi vhodne zvolenou v rámci pedagogicko-didaktického zamerania odboru 3.3.15 Manažment.

Prednáška bola obsahovo zameraná na vysvetlenie finančno – ekonomických nástrojov uplatňovaných v manažmente životného prostredia. V úvode vyvetvila podstatu environmentálnej politiky ako súčasti manažmentu životného prostredia a predstavila jej základné nástroje. Ďalej vysvetlila charakteristiky a špecifiká jednotlivých nástrojov, ktoré je možné využiť v manažmente životného prostredia, uviedla základné rozdiely medzi nimi, ktoré doplnila o konkrétne príklady. Následne sa bližšie sa venovala finančno-ekonomickým nástrojom, ich významu a uplatňovaniu vo všeobecnosti ako aj v podmienkach Slovenska, pričom sa hlbšie zamerala na oblasť environmentálnych daní, obchodovateľných emisných povolení, zálohových refundačných systémov a ďalšie. V závere predstavila vybrané finančno – ekonomické nástroje s doplnením príkladov ich využívania vo vybraných krajinách Európskej únie.

Prednáška bola spracovaná a prezentovaná na vysokej profesionálnej úrovni z odborného uhla pohľadu, ale aj z hľadiska pedagogicko-didaktického. Prednáška mala presnú, jasnú a dobre zrozumiteľnú štruktúru, evidentnú nadväznosť jednotlivých častí, kvalitné grafické spracovanie vyjadrenia podstatných myšlienok. Po ukončení prednášky habilitantka zodpovedala všetky otázky a pripomienky členov vedeckej rady. Na položené otázky reagovala väčšinou aj s vyjadrením vlastného názoru na uvedenú problematiku.

Vystupovanie habilitantky v obidvoch častiach habilitačného konania (obhajoba práce a habilitačná prednáška) bolo na veľmi dobrej teoretickej a odbornej úrovni. Jej prejav bol zrozumiteľný. Používaal primeranú didaktickú techniku. Je možné konštatovať, že výsledky jej doterajšej činnosti sú použiteľné a uplatniteľné v nielen v pedagogickej činnosti pre rozšírenie poznatkov v oblasti teoretickej, ale aj pre aplikáciu v praxi. Habilitantka má predpoklady pre ďalší odborný a vedecký rast.

Habilitačná prednáška a obhajoba habilitačnej práce Ing. Emílie Huttmanovej, PhD. boli na požadovanej teoretickej a pedagogickej úrovni a preto jej menovanie za „docenta“ v odbore 3.3.15 Manažment bude prínosom pre akademickú obec a jej ďalšie pôsobenie v teoretickej a pedagogickej oblasti na vysokej škole.

**4. NÁVRH UDELIŤ UCHÁDZAČOVI TITUL DOCENT V ODBORE**

Habilitačná komisia na základe posúdenia predložených dokladov a dokumentov a na základe splnenia všetkých kritérií, vrátane kritérií PU v Prešove, týkajúcich sa vedeckej, pedagogickej a organizátorskej činnosti uchádzača, posudkov oponentov a habilitačnej prednášky konštatuje, že Ing. Emília Huttmanová, PhD. spĺňa všetky podmienky stanovené všeobecne záväznými právnymi predpismi, ako aj vnútornými predpismi Prešovskej univerzity v Prešove na vymenovanie za docenta v odbore 3.3.15 Manažment. Habilitačná komisia odporúča prijať návrh na vymenovanie Ing. Emílie Huttmanovej, PhD. za docenta v odbore 3.3.15 Manažment.

Odôvodnenie návrhu

Na základe doterajšej vedeckej a pedagogickej práce uchádzačky, ktorá je dokladovaná v prílohách habilitačného konania, s prihliadnutím ku kladnému hodnoteniu habilitačnej práce všetkými oponentmi, k úrovni prezentovanej habilitačnej prednášky, habilitačná komisia odporúča na základe habilitačného konania menovať Ing. Emíliu Huttmanovú, PhD. docentom v odbore 3.3.15 Manažment.

V Prešove, dňa 10. apríla 2015

|  |  |  |
| --- | --- | --- |
| **Predseda habilitačnej komisie:** |  | Podpis |
| prof. Ing. Dr. Róbert Štefko, PhD. | prítomný |  |
| **Členovia/ky habilitačnej komisie:** |  |  |
| doc. Ing. Monika Hudáková, PhD. | prítomná |  |
| Assoc. Professor Eng. Beata Slusarczyk, Ph.D. | prítomná |  |
| **Oponenti:** |  |  |
| Dr. h. c. prof. mpx. h. c. prof. Ing. Vladimír Gozora, PhD. | prítomný |  |
| prof. h. c. prof. Ing. Ondrej Hronec, DrSc. | pr prítomný |  |
| doc. Ing. Viera Papcunová, PhD. | prítomná |  |